ORDE do 11 de outubro de 2005 relativa á modificación puntual das normas subsidiarias de planeamento de Outeiro de Rei (Lugo) no sector SUB RA-3-Finca O Carro en San Martín de Guillar. (Expediente LU-04028).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 23/12/2005

O Concello de Outeiro de Rei dispón dunhas normas subsidiarias de planeamento municipais aprobadas definitivamente o 30 de outubro de 1992.
O concello, por medio da presente modificación das súas normas subsidiarias pretende o cambio de clasificación do solo no ámbito da denominada Finca O Carro, definido nelas en parte como solo urbanizable dotacional e noutra parte como solo urbanizable industrial, a solo urbanizable non delimitado residencial para uso de vivenda unifamiliar illada ou acaroada.
Consta no expediente o informe previo á aprobación inicial emitido con data 7 de febreiro de 2005 no que se formularon seis observacións, das que, unha vez analizada a documentación remitida, se xustifica o cumprimento da primeira, referida ao ámbito do solo urbanizable residencial; da segunda e da cuarta.
Non obstante, non se acredita o cumprimento das seguintes observacións:
Observación terceira xa que, aínda que se fai unha breve referencia literal, no número 6.2 da memoria, non se achega documentación gráfica que defina con detalle suficiente o trazado e as características dos sistemas xerais adscritos e a súa conexión coa estrada N-VI, así como os terreos necesarios para a súa execución, que cómpre incluír no ámbito da modificación, e máis no do correspondente plan de sec
torización, e en xeral todas as determinacións exixidas polo artigo 58 da Lei 9/2002.
Observación quinta, porque non se xustifica axeitadamente a redución do solo cualificado como urbanizable dotacional, que se establece no 30% da área modificada. Segundo as normas subsidiarias vixentes, a superficie de solo urbanizable dotacional é de 16,9 hectáreas e a de solo urbanizable residencial (antes industrial) é de 22,78 hectáreas, polo que cómpre manter como dotacional unha superficie mínima de 16,9 hectáreas. Todo isto con independencia dos equipamentos establecidos para solo urbanizable residencial derivados do artigo 47 da Lei 9/2002.
Observación sexta, posto que se require a definición do enlace coa estrada N-VI, procede a achega do informe do Ministerio de Fomento a este respecto.
Ademais, a área modificada debería desenvolverse mediante un plan de sectorización único, ou dous como máximo, dado que desenvolver unha unidade de actuación de 39,68 hectáreas en plans de 2 hectáreas levaría a unha excesiva fragmentación dos equipamentos e unha descoordinación das vías e servizos urbanísticos estruturantes do ámbito modificado, sen prexuízo do establecemento de varias etapas de execución.
Así mesmo, non se xustifica a localización dos dous enclaves industriais que figuran no proxecto. Tendo en conta, por unha banda, que, se a finalidade da modificación é a transformación de solo de industrial a residencial, o mantemento deses ámbitos industriais non é coherente co dito fin. E, pola outra banda, se o que procede é a permanencia dos ámbitos industriais, non cabería expoñer a modificación proposta.
En mérito do dito, e en consonancia co establecido na Lei 9/2002, do 30 de decembro, de ordenación urbanística e protección do medio rural de Galicia, por proposta da Dirección Xeral de Urbanismo,
DISPOÑO:
Artigo 1º
Non outorgar a aprobación definitiva á modificación puntual das normas subsidiarias de planeamento de Outeiro de Rei (Lugo) no sector SUB RA-3-Finca O Carro en San Martín de Guillar que fora aprobada provisionalmente polo concello o 1 de xullo de 2005, polas consideracións reflectidas anteriormente.
Disposición derradeira
Segundo o disposto no artigo 85.9º da Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, de 13 de xullo,
reguladora da xurisdición contencioso-administrativa.
Santiago de Compostela, 11 de outubro de 2005.
María José Caride Estévez
Conselleira de Política Territorial,
Obras Públicas e Transportes